**DODATNA POJASNILA O ZAKONU O INDIVIDUALNIH NALOŽBENIH RAČUNIH**

1. **Kaj je individualni naložbeni račun (INR)?**

INR je posebna oblika trgovalnega računa oziroma računa za trgovanje s finančnimi instrumenti (podobno kot transakcijski račun pri bančnem poslovanju). Pri ponudniku INR ga lahko odpre fizična oseba, ki je davčni rezident Republike Slovenije in ki želi svoje denarne prihranke vlagati naprej v finančne instrumente (na primer v delnice in obveznice) ter jih aktivno upravljati v okviru enostavnejšega INR računa. Bistvene prednosti INR so v poenostavljenih davčnih postopkih, posebni davčni obravnavi, veliki fleksibilnosti pri upravljanju naložb in poudarku na varovanju vlagateljev. Način upravljanja sredstev je prilagojen različnim potrebam in znanju vlagateljev. Sredstva INR so ločena od drugi sredstev vlagatelja in ponudnika INR.

1. **Kakšen je namen INR?**

Z INR želimo spodbujati dolgoročnejša vlaganja denarnih sredstev prebivalstva na kapitalski trg, krepiti razvoj trga kapitala v Sloveniji in razširiti vire financiranja gospodarstva. Uvedba INR predstavlja pomemben podporni ukrep, predviden v Strategiji razvoja trga kapitala v Sloveniji za obdobje 2023-2030, ki je bila sprejeta marca 2023.

1. **Zakaj z zakonom spreminjamo dva davčna zakona?**

Področje INR je urejeno na podlagi predpisov o trgu finančnih instrumentov. Ker je trgovanje s finančnimi instrumenti prek INR deležno posebne davčne obravnave, se spreminjata tudi zakon, ki ureja dohodnino in zakon, ki ureja davčni postopek. Za lažji in bolj celovit pregled nad značilnostmi INR tako z vidika predpisov o trgu finančnih instrumentov kot tudi z vidika davčne obravnave, so vse spremembe združene v enem zakonu.

1. **Ali zakon o uvedbi INR izhaja iz prava EU?**

Ne, saj področje INR ni sistemsko urejeno na ravni EU. Kljub temu je zakon v celoti skladen s splošnimi načeli prava EU in ureditvijo EU na področju kapitalskih trgov, predvsem z Direktivo 2014/65/EU o trgih finančnih instrumentov (MiFID II). Cilj zakona je skladen tudi s prizadevanji na ravni EU za oblikovanje Unije prihrankov in naložb, s katero bi v večji meri aktivirali prihranke prebivalstva na področju trga kapitala.

1. **Katere države EU že poznajo pravno ureditev INR?**

V okviru priprave zakona smo preučili sisteme italijanskih, francoskih, madžarskih, švedskih, estonskih in finskih INR, pri čemer smo s kombiniranjem najboljših elementov posameznih sistemov in njihovo prilagoditvijo slovenskemu okolju začrtali sistem, ki bi lahko pritegnil širši nabor vlagateljev ter hkrati zasledoval širše gospodarske cilje razvoja domačega trga kapitala.

1. **Bistvena načela zakonodaje INR?**
* Načelo varstva vlagateljev: Zakon določa jasne pogoje in omejitve za odpiranje in vodenje INR ter obveznosti ponudnikov INR;
* Načelo preglednosti: Določeni so jasni pogoji glede dovoljenih finančnih instrumentov, poročanja, vodenja evidenc in nadzora nad poslovanjem z INR;
* Načelo sorazmernosti: Zahteve in omejitve, ki jih zakon nalaga ponudnikom INR in imetnikom računov, so sorazmerne s cilji, ki jih zasleduje zakon;
* Načelo enostavnosti: Zakon stremi k poenostavitvi administrativnih postopkov in zmanjšanju stroškov za končne uporabnike.
1. **Kdaj bo možno odpreti INR?**

Pričakujemo, da bo državni zbor zakon sprejel do poletja. Uporabljati se bo začel devet mesecev po začetku veljavnosti, tako da bo prve INR možno odpreti naslednje leto (predvidoma spomladi).

1. **Kakšna je vloga države pri varnosti sredstev na INR?**

Država z uvedbo INR vzpostavlja zakonski okvir za posebno davčno obravnavo varčevanja prek finančnih instrumentov, ne prevzema pa nobene odgovornosti za vrednost naložb na INR. Država ne jamči za morebitne izgube kapitala ali druge izgube, ki bi jih vlagatelji utrpeli pri vlaganju v finančne instrumente prek INR.

1. **Ali je donos na INR zajamčen?**

Ne, donos na sredstva, vložena v finančne instrumente preko INR, ni zajamčen. Vrednost finančnih instrumentov je odvisna od tržnih gibanj in se lahko poveča ali zmanjša, kar vpliva na skupno vrednost sredstev na INR in na morebitni donos.

1. **Kako se sredstva na INR razlikujejo od bančnih depozitov z vidika varnosti?**

Sredstva na individualnem namenskem računu (INR) niso vključena v sistem zajamčenih vlog, ki v primeru bank krije depozite do višine 100.000 evrov. Namesto tega so zajeta v sistemu jamstva za terjatve vlagateljev po Zakonu o trgu finančnih instrumentov (ZTFI-1), ki zagotavlja jamstvo do višine 22.000 evrov na vlagatelja. Pri tem je treba razlikovati med finančnimi instrumenti, ki so v primeru stečaja ponudnika storitev izvzeti iz stečajne mase, in denarnimi sredstvi na INR, ki so lahko predmet jamstva. Država ne jamči za morebitne izgube kapitala ali druge izgube, ki bi jih vlagatelji lahko utrpeli zaradi gibanja cen finančnih instrumentov, v katere vlagajo prek INR.

1. **Kakšne so prednosti INR v primerjavi s trgovalnim računom?**

Največja prednost INR v primerjavi z običajnim trgovalnim računom je v davčni obravnavi, saj ob prodaji finančnih instrumentov znotraj INR ne pride do obdavčitve, temveč se to zgodi šele ob izplačilu denarnih sredstev z INR. To omogoča imetnikom INR aktivno upravljanje s portfeljem finančnih instrumentov brez takojšnjih davčnih posledic znotraj trgovanja preko INR, kar spodbuja optimizacijo naložb. Za imetnike INR takšna rešitev predstavlja tudi administrativno razbremenitev v primerjavi z običajnimi trgovalnimi računi. Pri tem je bistveno še, da tudi v primeru izplačil, davčni odtegljaj ob izplačilu izvede ponudnik INR in ne imetnik INR.

1. **Komu je namenjen INR?**

INR je namenjen fizičnim osebam - davčnim rezidentom Republike Slovenije, ki želijo na davčno ugodnejši način vlagati na kapitalske trge. Predstavlja dodatno možnost za razpršitev prihrankov poleg že obstoječih naložbenih možnosti. Za vlagatelje, ki trenutno svoje prihranke hranijo predvsem v bančnih depozitih, lahko INR predstavlja način za lažji dostop do širšega nabora finančnih instrumentov.

1. **Ali lahko odprem INR, če nimam predhodnih izkušenj z vlaganjem v finančne instrumente?**

Da, INR lahko odpre vsaka fizična oseba, ki je davčni rezident Republike Slovenije ne glede na njene predhodne izkušnje z vlaganjem v finančne instrumente. Zakon ponudnikom INR nalaga, da vlagatelje ustrezno informirajo o značilnostih in tveganjih finančnih instrumentov. Vlagatelji imajo možnost izbire med samostojnim upravljanjem sredstev ali profesionalnim upravljanjem s strani ponudnika INR v okviru storitve gospodarjenja s finančnimi instrumenti.

1. **Ali lahko INR odprem večkrat v življenju?**

INR boste lahko odprli le enkrat v življenju. Če posameznik oziroma imetnik INR zapre, novega ne more več odpreti.

1. **Kakšni so pogoji za odprtje INR oziroma kdo lahko odpre INR?**

INR lahko odpre fizična oseba, ki je rezident Slovenije, kar pomeni, da plačuje dohodnino od vseh dohodkov, ki izvirajo iz Slovenije, in od vseh dohodkov, ki izvirajo zunaj Slovenije.

1. **Ali lahko INR odpre samostojni podjetnik ali pravna oseba?**

Ne, INR lahko odpre samo fizična oseba.

1. **Ali lahko INR odpreta dve ali več oseb skupaj?**

Ne, delitev lastništva oziroma skupno lastništvo INR ni možno.

1. **Ali ima ena oseba lahko odprtih več INR?**

Ne, ena fizična oseba ima lahko odprt le en INR, ki ga lahko odpre le enkrat v življenju, razen v primeru, ko želi zamenjati ponudnika in INR prenesti na drugega. V tem primeru ima lahko začasno odprta dva INR.

1. **Kje bo možno odpreti INR?**

INR se s pogodbo o INR odpre pri ponudniku INR, ki opravlja investicijske storitve in je vpisan v register ponudnikov INR, ki ga bo javno objavila Agencija za trg vrednostnih papirjev. V praksi bodo ponudniki INR denimo banke, družbe za upravljanje in borznoposredniške družbe. Ob tem ni nujno, da so te družbe ustanovljene v Sloveniji, dovolj je, da v Sloveniji opravljajo investicijske storitve bodisi preko podružnice bodisi neposredno v okviru svobode opravljanja storitev.

1. **Kakšne informacije mora ponudnik INR zagotoviti vlagatelju pred sklenitvijo pogodbe o INR?**

Ponudnik INR mora vlagatelju pred sklenitvijo pogodbe zagotoviti informacije o:

* obdavčitvi donosa, doseženega s sredstvi INR,
* postopku izračuna dohodnine,
* stroških in nadomestilih v zvezi z INR,
* vrstah finančnih instrumentov, ki jih ponuja,
* drugih pogojih poslovanja.

Te informacije morajo biti zagotovljene na trajnem nosilcu podatkov, ki ne omogoča sprememb (elektronsko PDF, USB ključek…), enako pa mora ponudnik imetnike INR seznaniti tudi s spremembami teh informacij, ki so nastale po sklenitvi pogodbe o INR.

Primer: Banka kot ponudnik INR bi morala vlagatelju pred sklenitvijo pogodbe zagotoviti dokument, ki vsebuje informacije o 15% davčni stopnji za dohodke z INR in popolni davčni oprostitvi po 15 letih, pojasnilo o izračunu davčne osnove kot razlike med vrednostjo sredstev in vplačili, celovit cenik storitev (stroški vodenja računa, provizije za nakup in prodajo finančnih instrumentov, stroški prenosa sredstev), seznam vseh finančnih instrumentov, ki jih ponuja v okviru INR (npr. delnice domačih in tujih podjetij, državne obveznice, ETF-i in vzajemni skladi), ter splošne pogoje poslovanja z opisi postopkov prenosa, izplačil in zaprtja INR.

1. **Ali se lahko pogodba o INR sklicuje na splošne pogoje poslovanja ponudnika INR?**

Pogodba o INR se lahko glede vsebine pravic in obveznosti pogodbenih strank sklicuje na splošne pogoje poslovanja ponudnika INR, če vsebuje pisno izjavo stranke, da so ji bili ti splošni pogoji poslovanja pred sklenitvijo pogodbe izročeni in da se je seznanila z njihovo vsebino.

1. **Na kakšen način se lahko upravlja z INR?**

Predvideni sta dve možnosti upravljanja sredstev:

* Imetnik INR lahko samostojno upravlja sredstva na računu in odda ponudniku naročilo za nakup ali prodajo;
* Ponudnik INR v okviru storitve gospodarjenja s finančnimi instrumenti upravlja sredstva v imenu imetnika INR.
1. **Kakšne stroške lahko pričakujem pri vodenju INR?**

Stroški upravljanja INR lahko vključujejo:

* stroške odprtja in vodenja računa,
* transakcijske stroške pri nakupu in prodaji finančnih instrumentov,
* provizije za upravljanje v primeru izbire storitve gospodarjenja,
* stroške prenosa v primeru menjave ponudnika in
* druge stroške.

Ponudniki INR morajo v skladu z zakonom enkrat letno, do konca decembra, na svoji spletni strani objaviti standardizirane informacije o stroških za tipske imetnike INR, kar omogoča primerjavo med ponudniki.

**Primer:** Na podlagi cenikov obstoječih ponudnikov borznega posredovanja bi tipičen cenik ponudnika INR lahko vključeval naslednje stroške:

* Mesečni strošek vodenja računa: približno 3-7 evrov (za fizične osebe);
* Provizija za klasično oddajo naročil: 0,80-1,00% vrednosti transakcije (min. 15 evrov);
* Provizija za elektronsko oddajo naročil: 0,50-0,80% vrednosti transakcije (min. 6 evrov);
* Nadomestilo za vzdrževanje stanj finančnih instrumentov (ležarina): 0,0009-0,005% povprečne vrednosti portfelja mesečno;
* Izplačilo dividende, kuponi, glavnica: 1,25-1,40% vrednosti izplačila (min. 2 evra, max. 40-60 evrov);
* Stroški prenosa finančnih instrumentov: 0,10% vrednosti (min. 20 evrov, max. 1.000 evrov).

Dejanski stroški se lahko med ponudniki znatno razlikujejo, zato je priporočljivo primerjati cenike različnih ponudnikov na podlagi standardiziranih informacij, ki jih bodo ponudniki INR enkrat letno, do konca meseca decembra, morali javno objavljati na svoji spletni strani. Objave bodo morale vsebovati informacije o tem, katere finančne instrumente in odprte investicijske sklade (skladi KNPVP) ponudnik ponuja ter kakšni stroški in nadomestila nastanejo pri poslovanju z INR. Pričakovano bodo nekateri ponudniki ponujali tudi ugodnosti za elektronsko poslovanje ali za stranke, ki uporabljajo določene pakete storitev.

1. **Kakšen bo postopek trgovanja oziroma način razpolaganja s sredstvi in obdavčenje dohodka?**

Vlagatelji oziroma imetniki INR bodo prek INR trgovali tako, da bodo na INR položili denarna sredstva. S temi sredstvi bodo nato lahko trgovali, in sicer bodo lahko kupovali finančne instrumente, na INR prejemali obresti in dividende, prodajali finančne instrumente in s sredstvi poravnavali stroške trgovanja s finančnimi instrumenti, ponovno kupili druge finančne instrumente in podobno.

Vsi dohodki in dobički, ki jih zavezanec doseže prek INR, se v trenutku, ko jih imetnik prejme oziroma doseže na INR, ne obdavčijo. To je glavna značilnost in prednost INR. Zavezanec, ki ta sredstva na INR (prejete obresti, dividende, dosežene kapitalske dobičke…) uporabi za nadaljnje trgovanje oziroma nalaganje v nove finančne instrumente, je torej v trenutkih prejema posameznega dohodka od posameznega finančnega instrumenta (dividende, obresti, kapitalskega dobička) davka oproščen.

Da bi dosegli takšno posebno davčno obravnavo, je bila določena povsem nova kategorija dohodka iz kapitala (poleg dividend, obresti in dobička iz kapitala), in sicer dohodek z INR.

Dohodek z INR nastane šele, ko si zavezanec sredstva z INR izplača.

Potrebno je poudariti, da dohodek z INR ne predstavlja izplačila obresti, dividend ali kapitalskih dobičkov, pač pa povsem novo vrsto dohodka, ki je akumulirana kombinacija preteklih prejetih obresti, dividend, kapitalskih dobičkov, pa tudi izgub, konverzij, trgovalnih stroškov in seveda davčnih ugodnosti (odloženih davčnih obveznosti).

Davčne osnove tudi ne predstavlja vsako izplačilo z INR, pač pa samo del izplačila, ki predstavlja donos. Donos je pozitivna razlika med vrednostjo sredstev na INR na dan nastanka davčne obveznosti (na dan izplačila z INR) in zneskom predhodnih vplačil na dan nastanka davčne obveznosti. Izplačilo z INR, ki presega donos, predstavlja vračilo vplačil (torej glavnice) in se ne šteje za dohodek z INR ter posledično ni obdavčen.

Tako ugotovljen donos je obdavčen z enotno 15-odstotno davčno stopnjo. Za spodbujanje dolgoročnega varčevanja pa je predvidena popolna oprostitev plačila davka pri prvem izplačilu z INR po 15 letih in pri izplačilu z INR, ki je opravljeno najmanj 15 let po zadnjem predhodnem izplačilu z INR, če v vmesnem obdobju ni bilo izplačil. V praksi to pomeni, da je pri dolgoročnem varčevanju na INR možnih več neobdavčenih izplačil, če med enim in drugim izplačilom mine 15 let.

1. **Kakšen je maksimalni znesek vseh vplačil na INR?**

Imetnik INR lahko na svoj INR v celotnem obdobju imetništva INR izvede vplačila, ki skupaj na osnovni in posebni podračun ne smejo preseči 150.000 evrov.

INR je sestavljen iz dveh podračunov:

* Osnovni podračun: Na ta podračun lahko imetnik v prvem letu vplača do 20.000 evrov, nato pa v vsakem naslednjem letu največ 5.000 evrov.
* Posebni podračun: Na ta podračun lahko imetnik v vsakem letu (razen prvega) vplača dodatnih 5.000 evrov, vendar izključno za nakup finančnih instrumentov slovenskih izdajateljev ali Republike Slovenije.

Zakaj znesek 150.000 evrov? Uvedba INR predstavlja davčno ugodno shemo, ki ciljno naslavlja srednji in nižji dohodkovni razred prebivalstva ter preprečuje pretirano izkoriščanje davčnih ugodnosti.

1. **Kakšna je najvišja dovoljena vrednost vseh sredstev na INR?**

Skupna vrednost sredstev na INR ni omejena. Omejen je znesek izvedenih vplačil (150.000 evrov).

Če vrednost instrumentov, na primer delnic, v katere imetnik vloži denar, raste, je lahko vrednost sredstev v določenem obdobju višja od vrednosti vplačil. Če vrednost instrumentov pada, pa je lahko vrednost sredstev nižja od vrednosti vplačil.

1. **Ali lahko na INR prenesem finančne instrumente iz svojega trgovalnega računa?**

Načeloma ne, saj je osnovno pravilo, da so na/z INR mogoča le vplačila/izplačila v denarju. Izjeme so naslednje:

* V primeru dedovanja in mirovanja se lahko finančni instrumenti prenesejo na trgovalni račun;
* Delnice, ki so jih upravičenci prejeli v postopku preoblikovanja Vzajemne, lahko prenesejo na INR.
1. **V katere finančne instrumente lahko imetniki vlagajo prek INR?**

Imetniki INR lahko vlagajo v naslednje vrste finančnih instrumentov, s katerimi se trguje na organiziranem trgu ali MTF v državi članici EU, EGP ali OECD:

* delnice;
* obveznice;
* zakladne menice;
* ETF-je: enote premoženja ali delnice investicijskih skladov, s katerimi se trguje na mestu trgovanja (ETF).

Možno pa bo naložiti tudi v enote kolektivnih naložbenih podjemov za vlaganje v prenosljive vrednostne papirje (KNPVP), ki izpolnjujejo pogoje trženja v Republiki Sloveniji.

Za KNPVP in ETF velja, da morajo v skladu s svojo naložbeno politiko vlagati v finančne instrumente izdajateljev s sedežem v državi članici EU, EGP ali OECD.

1. **Kakšni so posebni pogoji glede finančnih instrumentov, ki jih bo možno kupiti prek INR?**

INR omogoča vlaganje v različne finančne instrumente, vendar mora vsak od njih izpolnjevati določene pogoje:

* **Osnovni pogoj za vse instrumente**: Večina finančnih instrumentov mora biti uvrščena na priznane borze ali regulirane trgovalne platforme v državah EU, EGP ali OECD. To zagotavlja, da gre za pregledne in regulirane naložbe.
* **Primer**: Delnice Krke lahko kupite, ker kotirajo na Ljubljanski borzi (ki je v EU). Prav tako lahko kupite delnice Microsofta, ker kotirajo na borzi NASDAQ v ZDA (članica OECD).
* **Skladi**: Pri investicijskih skladih obstaja dodatna zahteva - skladi morajo vlagati v podjetja iz držav EU, EGP ali OECD. To pomeni, da na primer ne morete kupiti sklada, ki vlaga pretežno v delnice kitajskih ali afriških podjetij.
* **Slovenski finančni instrumenti**: INR ima posebni podračun, namenjen spodbujanju vlaganj v slovenske naložbe. Dodatnih 5.000 evrov letno tako lahko vložite izključno v slovenske finančne instrumente, kot so:
	+ Delnice slovenskih podjetij (npr. Krka, Petrol, NLB);
	+ Slovenske državne obveznice;
	+ Investicijske sklade, ki vlagajo vsaj 80% sredstev v slovenske vrednostne papirje.

Ta pravila zagotavljajo, da so vaši prihranki usmerjeni v varnejše in preglednejše naložbe, obenem pa spodbujajo vlaganje v slovenski trg kapitala.

1. **Na kakšen način se vrednoti finančne instrumente?**

Vrednotenje finančnih instrumentov na INR poteka po preprostih pravilih:

* **Vrednotenje instrumentov, ki kotirajo na borzah**: Če imate na INR delnice, obveznice ali druge finančne instrumente, ki se prodajajo na borzah, se njihova vrednost določi po zaključni ceni prejšnjega trgovalnega dne.

**Primer**: Recimo, da imate na svojem INR 10 delnic Krke. Če je zaključna cena delnice Krke na Ljubljanski borzi v petek znašala 105 evrov, bo vrednost vaših delnic v ponedeljek ovrednotena na 1.050 evrov (10 delnic × 105 evrov).

* **Vrednotenje instrumentov, ki ne kotirajo na borzah**: Za finančne instrumente, za katere ni na voljo tržna cena, zakon določa posebna pravila vrednotenja:
	+ Za delnice slovenskih izdajateljev se upošteva knjigovodska vrednost kapitala podjetja;
	+ Za obveznice slovenskih izdajateljev se upošteva njihova nominalna vrednost;
	+ Za slovenske zakladne menice se upošteva nominalna vrednost;
	+ Za tuje finančne instrumente se upošteva vrednost, ki jo določi skrbniška banka:

To vrednotenje je pomembno, saj na njegovi podlagi ponudnik INR izračunava vrednost vašega portfelja, kar vpliva tudi na izračun dohodka in morebitnih davčnih obveznosti ob izplačilih.

1. **Kako poteka postopek v primerih, ko je zaradi zaprtja INR predvidena prodaja finančnih instrumentov?**

Če želi imetnik zapreti INR, ga ponudnik INR v treh delovnih dneh pozove, naj v roku treh mesecev od prejema obvestila finančni instrument proda. Če imetnik tega ne stori, ga proda ponudnik INR v naslednjih treh mesecih, pri čemer ga je dolžan prodati po tržni ceni, če ta ni na voljo, pa po ceni vrednotenja finančnih instrumentov. Če prodaja ni uspešna, se pri nadaljnjem ravnanju postopa po internih pravilih ponudnika INR. Pravila ponudnika morajo določati način in časovni okvir prodaje ter obveznost obveščanja imetnika INR o izvedenih aktivnostih. Ponudnik INR najkasneje v petih delovnih dneh po prodaji finančnih instrumentov denarna sredstva izplača imetniku INR na njegov transakcijski račun ter INR zapre.

1. **Na kakšen način bo odprtje INR vplivalo na plačilo dohodnine?**

Zakon uvaja posebno davčno obravnavo dohodkov z INR kot novo podskupino dohodkov iz kapitala s poenostavljenim načinom obračunavanja in plačevanja davka prek sistema davčnega odtegljaja, ki ga bo za imetnike računov opravljal ponudnik INR. Imetniki INR tako ne bodo sami obračunavali in plačevali davka na dohodke, dosežene s sredstvi na INR. Te postopke bo zanje opravil ponudnik INR ter izvedel plačilo davka s sredstvi, ki jih ima imetnik na računu INR.

Z odločitvijo zavezanca za vlaganja v finančne instrumente prek INR se zavezanec odloči, da se (donosi) dividende, obresti in drugi dohodki ter dobički iz odsvojitve finančnih instrumentov ne obdavčujejo na način in v trenutku, kot velja za dohodke iz naložb v finančne instrumente z običajnih trgovalnih računov.

Vsi dohodki in dobički, ki jih zavezanec doseže na INR, se v trenutku, ko jih prejme oziroma doseže na INR, ne obdavčijo. To je glavna značilnost in prednost INR. Zavezanec, ki ta sredstva na INR (prejete obresti, dividende, dosežene kapitalske dobičke…) uporabi za nadaljnje trgovanje oziroma nalaganje v nove finančne instrumente, je torej v trenutkih prejema posameznega dohodka od posameznega finančnega instrumenta (dividende, obresti, kapitalskega dobička) davka oproščen.

Davčna obravnava sredstev na INR ni vezana na klasično pojmovanje dohodkov iz kapitala in je povsem neodvisna od vrste dohodkov (dividend, obresti, kapitalskih dobičkov, drugih dohodkov), ki se dosežejo s sredstvi na INR.

Določena je povsem nova kategorija dohodka iz kapitala (poleg dividend, obresti in dobička iz kapitala), in sicer dohodek z INR.

Dohodek z INR in posledično davčna obveznost nastane šele z izplačilom z INR.

Davčna osnova tudi ni vedno enaka znesku izplačila z INR. Dohodek z INR je izplačan donos, ki je opredeljen kot pozitivna razlika med vrednostjo sredstev na INR na dan nastanka davčne obveznosti (na dan izplačila iz INR) in zneskom vplačil na dan nastanka davčne obveznosti. Izplačilo z INR, ki presega donos, predstavlja vračilo vplačil (torej glavnice) in se ne šteje za dohodek z INR ter posledično ni obdavčen.

Za spodbujanje dolgoročnega varčevanja je predvidena 15-odstotna davčna stopnja ter popolna oprostitev plačila davka pri prvem izplačilu z INR po 15 letih, če v vmesnem obdobju ni bilo izplačil. Dohodnine je oproščeno tudi izplačilo, za katerega velja, da vsaj 15 let pred tem ni prišlo do nobenega izplačila z INR. V praksi to pomeni, da je pri dolgoročnem varčevanju na INR možnih več neobdavčenih izplačil, če med enim in drugim izplačilom mine 15 let. V dohodek iz kapitala je tako po novi zakonodaji vključen tudi dohodek z INR.

1. **Posameznik lahko le enkrat v življenju odpre INR. Odpre lahko le enega. Kaj se zgodi, če želim zamenjati ponudnika INR?**

V tem primeru je predvidena izjema, ki določa, da ima lahko imetnik INR v primeru prenosa INR na drugega ponudnika INR začasno odprta dva INR, vendar le za čas trajanja prenosa, kar je največ 30 dni. Po zaključku prenosa je aktiven samo INR pri novem ponudniku INR, v času prenosa pa niso dovoljene transakcije, razen tistih, ki so potrebne za prenos sredstev med računi.

1. **Kaj se zgodi z INR, če njegov imetnik umre? Se INR prenese naprej na dediče?**

V primeru smrti imetnika INR se INR ne prenese na dediče, ampak se dedičem sredstva INR izplačajo v denarju, tako da se nakažejo na njihov transakcijski račun.

Druga možnost je, da dedič finančne instrumente prenese z INR pokojnika na svoj trgovalni račun, pri čemer se takšen prenos šteje kot izplačilo z INR (nastane davčni dogodek).

Prenos finančnih sredstev z INR pokojnika na INR dediča pa, kot omenjeno, ni možen.

Če dedič finančnih instrumentov ne prenese na trgovalni račun, jih ponudnik proda po postopku, v rokih in po ceni, kot je določeno v zakonu, dediču pa se izplačajo denarna sredstva.

1. **Kaj se zgodi, če se kot imetnik INR preselim v drugo državo, ali moram v tem primeru zapreti INR?**

Imetnik INR, ki ni več rezident Slovenije, lahko zahteva mirovanje INR, če na INR v trenutku podaje zahteve za mirovanje ni sredstev. Šteje se, da na INR ni sredstev, če imetnik skupaj z zahtevo za mirovanje v 15 dneh poda tudi zahtevo za izplačilo sredstev z INR in je to izplačilo v 15 dneh tudi izvedeno. Izplačilo z INR se lahko zahteva kot izplačilo v denarju, imetnik pa ima tudi možnost, da namesto prodaje finančnih instrumentov le te prenese na svoj trgovalni račun.

1. **Zakaj mora imetnik zapreti INR ali ga dati v mirovanje če ni rezident Slovenije?**

Trgovanje s sredstvi INR je deležno posebne davčne obravnave oziroma davčne ugodnosti, in je zato namenjena le tistim osebam, ki plačujejo dohodnino od vseh dohodkov, ki imajo vir v Republiki Sloveniji, kot tudi od vseh dohodkov, ki imajo vir izven Republike Slovenije (davčnim rezidentom Slovenije). Oseba, ki ni davčni rezident Slovenije, v Sloveniji ni več zavezan plačevati davkov po svetovnem principu, zato tudi ne more koristiti davčnih ugodnosti, ki jih zagotavlja slovenska zakonodaja.

1. **Kakšne so značilnosti mirovanja INR in kako ga lahko prekinemo?**

V času mirovanja na INR ni dovoljeno izvajati transakcij ali vplačil. Obdobje mirovanja lahko traja največ deset let od vzpostavitve. Če imetnik INR med mirovanjem ponovno postane rezident Slovenije in želi aktivirati svoj račun, poda zahtevo za prenehanje mirovanja. Če takšna zahteva v roku desetih let ni podana, bo ponudnik račun zaprl in o tem obvesti imetnika.

1. **Kakšen je postopek v primeru stečaja ali likvidacije ponudnika INR?**

V primeru stečaja ali likvidacije ponudnika INR mora ponudnik o tem obvestiti imetnike INR v desetih delovnih dneh. Imetniki INR imajo nato 30 dni časa za sklenitev pogodbe z novim ponudnikom INR in prenos sredstev. Zakon določa, da so sredstva na INR ločena od premoženja ponudnika INR in drugih strank.

Glede zaščite sredstev je pomembno vedeti:

* Finančni instrumenti (delnice, obveznice itd.) na INR so v lasti strank in se vodijo ločeno od premoženja ponudnika, zato so v primeru insolventnosti ponudnika načeloma izvzeti iz stečajne mase.
* Za vsa sredstva na INR (tako finančne instrumente kot denarna sredstva) skupaj velja sistem jamstva za terjatve vlagateljev po ZTFI-1, ki zagotavlja jamstvo do skupne višine 22.000 evrov na vlagatelja.

Če vrednost vaših sredstev na INR presega 22.000 evrov, v primeru stečaja ponudnika za znesek nad to mejo ni zakonskega jamstva. Če bi ponudnik kljub strogim zakonskim zahtevam in nadzoru neupravičeno razpolagal s sredstvi strank, bi to predstavljalo kršitev zakona, za katero so predvidene sankcije, vendar bi bila terjatev imetnika INR še vedno omejena na zakonsko določenih 22.000 evrov.

1. **Kdaj lahko ponudnik INR odpove pogodbo o INR?**

Ponudnik INR odpove pogodbo o INR v primeru:

* če imetnik INR ni več rezident Slovenije;
* če je to potrebno zaradi zagotavljanja skladnosti s predpisi s področja preprečevanja pranja denarja in financiranja terorizma,
* če je to potrebno zaradi zagotavljanja skladnosti s predpisi s področja trga finančnih instrumentov;
* iz drugih utemeljenih razlogov, določenih v pogodbi o INR, pri čemer mora ponudnik INR o teh razlogih predhodno pisno obvestiti imetnika in mu določiti rok za odpravo razlogov, ki ne sme biti krajši od 30 dni.
1. **Kako poteka prenos INR k drugemu ponudniku INR?**

Imetnik INR lahko prenese INR na novega ponudnika na podlagi pisne zahteve za prenos, ki jo ponudniku INR, pri katerem že ima odprt INR, predloži v 30 dneh od dneva sklenitve nove pogodbe o INR z novim izbranim ponudnikom. Obstoječi ponudnik v nadaljnjih 30 dneh vsa sredstva na imetnikovem INR prenese na INR pri novem ponudniku INR.

Obstoječi ponudnik lahko pri prenosu zaračuna le neposredne stroške, ki jih ima v zvezi s prenosom finančnih instrumentov na INR pri novem ponudniku, pri čemer je prenos brezplačen, če so na imetnikovem INR v času prenosa samo denarna sredstva. Pogodba, ki jo je imetnik INR sklenil s ponudnikom INR, preneha veljati, ko so na INR pri novem ponudniku prenesena vsa sredstva INR in vse informacije v zvezi z INR.

V obdobju od predložitve pisne zahteve za prenos INR s prejšnjega ponudnika do odprtja INR pri novem ponudniku ni dovoljeno vplačevanje ali trgovanje s finančnimi instrumenti na INR. Imetnik INR lahko prenese INR na novega ponudnika po preteku enega leta od odprtja INR oziroma od zadnjega prenosa INR, razen v primeru izbrisa ponudnika INR iz registra ponudnikov INR ali prenehanja delovanja ponudnika INR.

1. **Kaj se zgodi v primeru prenehanja delovanja ali izbrisa ponudnika INR iz registra ponudnikov INR?**

V primeru izbrisa ponudnika iz registra ponudnikov INR mora izbrisani ponudnik o tem obvestiti imetnike INR, za katere opravlja storitev. Hkrati jih mora obvestiti o pravici do prenosa INR z vsemi sredstvi na novega ponudnika INR in posledicah, če z novim ponudnikom ne sklene nove pogodbe o INR.

Izbrisani ponudnik mora imetnike INR o prenehanju delovanja obvestiti v desetih delovnih dneh od vložitve predloga za izbris družbe iz sodnega registra oziroma od dne objave oklica o začetku stečajnega postopka oziroma od dne, ko je bil z izbrisom seznanjen.

1. **Katere evidence so predvidene v zvezi z INR in kateri podatki se bodo zbirali?**
2. Vzpostavljen bo centralni register imetnikov INR pri Finančni upravi Republike Slovenije, ki bo omogočal učinkovit nadzor nad omejitvami glede števila računov in izpolnjevanjem pogoja glede davčnega rezidentstva ter spremljanje izvajanja zakona;
3. Vzpostavljen bo tudi centralni register ponudnikov INR pri Agenciji za trg vrednostnih papirjev, ki bo javno dostopen register;
4. Vsak ponudnik INR bo vzpostavil posebno evidenco sredstev INR, ki jo bo vodil ločeno po posameznem imetniku INR in po podračunih, na katere lahko imetnik INR poleg osnovnega vplačila vplača še dodatnih 5000 evrov za nakup finančnih instrumentov družb, ki imajo sedež v Sloveniji ali jih izda Republika Slovenija. V evidenco bo vpisoval vplačila na INR, prilive vračil preveč plačanega tujega davka na INR, izplačila sredstev, ki predstavljajo povračilo prvotno vplačanih sredstev (brez dobička), izplačila z INR ter podatki o pridobitvah in odsvojitvah finančnih instrumentov, plačanih stroških in nadomestilih ter o dohodnini od dohodka z INR.
5. **Ali je predvideno sankcioniranje ponudnikov INR v primeru kršitev zakona?**

Osrednjega pomena je zagotovitev pravne varnosti pravno šibkejše stranke, imetnika INR, kar je še posebej pomembno v primeru malih vlagateljev, saj se bodo mnogi prvič srečali s takšnim načinom razpršitve prihrankov. Zato smo opredelili tudi običajne in hujše prekrške ter globe za prepovedano ravnanje ponudnikov INR.

1. **Kdo bo izvajal nadzor nad ponudniki INR in kdo je prekrškovni organ?**

Agencija za trg vrednostnih papirjev je pristojni nadzorni in prekrškovni organ, ki tudi sicer bdi nad delovanjem trga finančnih instrumentov. Vzpostavljen je jasen sistem nadzora nad ponudniki INR in celovit pravni okvir sankcioniranja in ukrepov v primeru kršitev zakona.